**TLAČOVÁ SPRÁVA**

Skalica 09.08.2022

Na okamžité uverejnenie

**V Skalici sa bude po prvý raz konať otvárací ceremoniál Dní európskeho kultúrneho dedičstva**

**Mesto Skalica Vás srdečne pozýva v piatok 2. septembra do Skalice, kde prebehne otvárací ceremoniál Dní európskeho kultúrneho dedičstva 2022. Podujatie sa koná v čase významnom pre Skalicu, nakoľko si mesto v tomto roku pripomína 650.výročie povýšenia na slobodné kráľovské mesto. Významná strategická poloha mesta na západnej hranici Uhorského kráľovstva v blízkosti strategických obchodných ciest a potreba posilnenia obrany štátu na severozápade boli dôvodom, pre ktorý sa uhorský kráľ Ľudovít I. rozhodol zaradiť Skalicu medzi privilegované slobodné kráľovské mestá. Urobil to donačnou listinou datovanou 6. októbra 1372 a vydanou v Trnave. Skalica dostala právo i povinnosť opevniť sa hradbami, jej obyvateľstvo bolo oslobodené od platenia daní a iných poplatkov až do ukončenia ich výstavby. Tovar Skaličanov bol oslobodený od tridsiatku a mýta v celom kráľovstve. Mestu bolo udelené právo usporadúvať týždenné a výročné trhy a rovnako aj všetky výsady, ktoré už mali ostatné kráľovské mestá. Aj vďaka tomu sa Skalica stala významným strediskom hospodárskeho, kultúrneho a duchovného života širokého okolia.**

**DEKD sa konajú každoročne v mesiaci september v kontexte vybranej témy. Téma ročníka 2022 je "Udržateľnosť v pamiatkach". DEKD oslavujú spoločné dedičstvo Európy, ale aj našu rozmanitosť. Súčasťou otváracieho ceremoniálu v Skalici bude aj odborná konferencia, ktorú organizuje Ministerstvo kultúry SR.**

**Od 16:00 hod. budú mať na skalickom námestí návštevníci možnosť vidieť vystúpenie súboru historického tanca Reminiscencie a ukážky historického šermu v podaní súboru HECTOR. V sprievodnom programe je pripravený dobový jarmok s ochutnávkami jedál, najmä deti budú môcť navštíviť detský kútik s dobovými hrami, dobové ležovisko a povoziť sa na drevenom kolotoči.**

**Pre záujemcov budú od 12:00 do 18:00 h. zdarma sprístupnené pamiatky mesta, Deň otvorených dverí si pripravilo Záhorské múzeum a Štátny archív Trnava, pracovisko Skalica.**

**Ešte raz Vás srdečne pozývame do Skalice!**

**Mediálny servis**

Mesto Skalica

Námestie slobody 145/10

909 01 Skalica

mob: +421 918 340 578

tel: +421 34 6903 210